Με αφορμή την κατάρριψη του ρωσικού μαχητικού από την τουρκικά F16 στα σύνορα της Τουρκίας με τη Συρία και την Άγκυρα να επικαλείται παραβίαση του εναέριου χώρου της, τα Wikileaks παρουσιάζουν ένα τηλεγράφημα της αμερικανικής πρεσβείας στην Ελλάδα με διαβάθμιση «εμπιστευτικό», που εστάλη το 2005 στην Ουάσινγκτον, για τις τουρκικές παραβιάσεις του ελληνικού εναέριου χώρου στο Αιγαίο.

«Με 40 παραβιάσεις στο Αιγαίο την ημέρα δεν μπορούμε να είμαστε πιο θετικοί απέναντι στην Άγκυρα», αναφέρει ο τότε υπουργός Εξωτερικών Πέτρος Μολυβιάτης. Στο σχετικό τηλεγράφημα η στάση της Άγκυρας χαρακτηρίζεται εμπρηστική.

Ο Πέτρος Μολυβιάτης είχε επαναλάβει στον πρέσβη των ΗΠΑ «πως ο υψηλός αριθμός παραβιάσεων καθιστά όλο και πιο δύσκολο για την ελληνική κυβέρνηση να υπερασπιστεί τη συνεργασία με την Τουρκία σε άλλους τομείς, περιλαμβανομένου εκείνου της ΕΕ». Ακόμη, ο τότε υπουργός υπογράμμιζε στον Αμερικανό πρέσβη πως «η Τουρκία δεν χρειάζεται να στέλνει 40 αεροσκάφη την ημέρα για να υποστηρίξει την πολιτική της θέση».

«Θα μπορούσε, επέμεινε, να στείλει μία πτήση την εβδομάδα και να καταφέρει το ίδιο», ανέφερε ο Πέτρος Μολυβιάτης με νόημα και πρόσθετε: «αν οι Τούρκοι ακολουθούσαν λιγότερο εμπρηστική πολιτική στο Αιγαίο, θα υπήρχε πολύ θετικότερο κλίμα για την Τουρκία στην Ελλάδα».

Από την πλευρά του ο Αμερικανός πρέσβης, σημειώνεται στο εμπιστευτικό τηλεγράφημα, πως έθεσε το ερώτημα στην ελληνική πλευρά «αν έχει διαχωρίσει επαρκώς τις παραβιάσεις του εναέριου χώρου και τις παραβάσεις». «Η ελληνική θέση θα ενισχυόταν αν στεκόταν περισσότερο μόνο στις τουρκικές παραβιάσεις εντός έξι ναυτικών μιλίων, όπου τα περιστατικά είναι λιγότερα και η διεθνής νομοθεσία σαφέστερη», επισημαίνεται.

Turkish violations of Greek airspace have sharply increased pic.twitter.com/7aMjAkiSsc

— WikiLeaks (@wikileaks) November 25, 2015